JAKU TUAI IBAN: Jaku Sebar
Tusun Ke-3 DALAM minggu tu kitai deka macha sereta belematika sebansa litaricha sanggah-dilah bansa Iban ti dikumbai “Jaku Sebar”, nampung iya ti udah dichelak dalam Tusun Ke-2 ti dichelakka dalam minggu dulu tu kemari. Jaku Sebar chukup lebat bendar dikena besidir bejaku lebuh seiku-seiku Iban dipaduka bejaku di mua mayuh, baka ngelaluka penatai sereta ngenataika peminta ngagai orang besai (sida Menteri, YB Kaban Kunsil Nengeri enggau Parlimen enggau Kepala Opis Perintah), bejaku maya mela gawai adat enggau pengerami besai ti bukai, baka Pengerami Melah Pinang, Gawai Dayak enggau Gawai Selamat. Kebuah iya beguna amat dikena besidir bejaku sebedau mantaika pekara ti endang deka dikejaku, nya dikena dulu besabi nyangka jam ke bejaku lagi, leka penemu leka jaku tak bisi tesurung ngayanka penyumbung, telah ke bisa ngayanka penyangka, bisi telasur, bisi tekebur ti tau ngasuh ati peninga ensiban, bisi ngasuh jantung ensuda ngujungka laya. Diatu Datuk Patinggi Sapit Kepala Menteri Dibai kitai ke nembiak tu ngerambing belakang tinting, “Tau,” ku iya, laban kitai ga udah tepedaka seling jalai betiki; Datuk Patinggi dibai kitai ngeribang tebiang nunggang, “Nya pan tau mih,” ku iya, “Tang kitai anang rindang, Takutka kitai terenchahka karang batu beranti.” “Umbas endur kitai bebatak,” kenu ku iya “Nunda unak pandung wi; Patut endur kitai betarit nunda  piet tali belati. Laban, enti enda pia, Sapa ke agi dianti ngansak kitai, Ngidupka turai Jaku Iban Nyentuk ke tiban paras degree?” Nya alai, ku aku-empu: Datuk Patinggi Alfred Jabu tu, Dikumbai aku Beketan Manju, nitihka sema tuai; Lama endar iya tu udah deka nguluka kitai bebubu. Nya alai, ku aku, ke tu Aram mih kitai besulu nirika tampun. Agi mega Datuk Patinggi tu Disemaka aku ngagai Aki Buku Tebu, Sigi lama bendar YB Sapit Kepala Menteri kitai tu Udah nudukka aum bebai nunu, Nya alai, nadai kebuah kitai tu Tau tak malu nuchulka sempun. Terima kasih. JAKU SEBAR KEEMPAT Jaku sebar ti keempat tu enggi siku YB Kaban Kunsil Nengeri sebedau iya mantaika siti keretas-kereja ti bejulukka ‘Litaricha Sanggah-dilah, Ngepan, Tanda enggau Musik Iban’ ba sebengkah seminar dayaidup. Nya alai, endang ke baka kitai munka pengawa Indah enda baka kayu: enti bisi telinsu, bisi mega bunga; Baka tapang, enti bisi manyi bisi mega rembia; Baka sungai, enti bisi entigis bisi mega nanga. Lalu jaku pan baka nya ga, enti bisi entelah, lebih manah iya enti ditambahka enggau buah leka sempama. Laban kenu ku tiu jaku sida ke tuai: Enti jaku panjai manah enti orang nemu ngerintai, seraya kitai berambai serimbai bungah. Laban enti jaku kelalu pandak ditetak, nyadi endang iya nyadi Tang enggaika sida ke nembiak, Ke mending, semina tak gaga ria, rindu besak, Bekerancho bekejegak Bejaku ragak balat bejeragah. Ujung-ujung kitai ke tuai tu Digela orang pimpin burung beragah Semina bejaku kechah-raah Udu kerah-kerah munyi ke dikirah, Tang semina bisi jaku bungah, Tang nadai buah leka sempama. Tang mih tudah pangan tu enda nyalah-nyalah Ari orang ke berumah di tanah renjan tebiang Betiang udu runjing Sigi nyadang diri ke begiut dipuputka ribut. Baka orang ke ngelabuhka sauh di riam nunggang Ulak nyegang senisi tebing Sigi nyadang diri ke berunyut anyut disintak surut. Nyadi aku ke bejaku tu mantaika Keretas-kereja “Sastera Lisan, Pakaian, Tarian dan Musik  Suku Kaum Iban” tauka  “Litaricha Sanggah-dilah, Ngepan, Tanda & Musik Iban”, dipinta pengatur seminar tu, kelebih agi YB Datuk Patinggi Tan Sri Jabu, tang mih tudah aku tu amat numbas bendar penemu pasal pekara ke deka dikejakuka. Taja pia, aku tu tak rindu nyambil gagit bejakuka pekara tu ke besai amat rampa sereta beguna amat ba raban bansa kitai-empu. Nyadi mayuh orang Deka bebelit nengah belakang bukit Tang kitai ke mit tu Endang udah kena pesan niang aki kitai Sabit Bekait menya; Tak semua kitai nembiak mit tu tadi Enda diasuh iya kelalu bebelit Enggaika tumbit kitai kena rarit batu betaji. Bisi ga orang nya tadi Rindu deka nyelam riam dalam Tang kitai ke mit tu Endang udah kena pesan Apai Makam Enda nyagi kitai nyelam riam dalam Enti kitai nadai bebekalka kelam, Enggaika kitai tesengkuranka palan Raja Genali. Nya alai Unggal, Menyadi Kala adat kitai apin kelalu tachat Cherita enggi kitai agi ditemu leka Kala penemu enggi kitai agi ulih adu Diksionari enggi kitai agi ulih dipenyadi Litaricha enggi kitai bansa masih ulih kelala; Ari nya, daya-idup Iban tu, indah enda baka perau Enda tau nadai pengkalan Baka burung, enda tau nadai penepan Baka jelu mesti meruan jelan, Nya ke endang dikedekaka kitai magang. Nya alai aku mai kitai Anang maluka main asal, Jalai pendiau enggau dayaidup bansa diri; Mai kita nya setapa sejari Sedada seati, sebetis sekaki Niti nali daya-idup bansa diri Ke tanda kitai nya bisi identiti, Bisi bansa kediri empu. Nya alai kitai mayuh ke datai ditu baka ke seharitu Ke datai ari ulu, ari ili, beseminar ditu: Sekilir kitai tu, kenu ku aku, ngena ansah Kawah benung engkah. Ari nya, enti batang nya besai, Besaup kitai sebuat nyan; Enti lubuk beteluk Kitai bela nyelam Nya baru iya tau nyemia tampak terang. Nya alai, aku mai kitai sebala tu Anang takutka ribut, Anang rawanka ujan, Anang rarika api Anang chengangka gumbang; Laban enti nyema kitai tak karam, Dia alai karam, dia ga alai betimba; Dia alai parai, kenu ku jaku tuai Dia ga alai bebaya. Enti sema munsuh munuh, Ringka ga alai disalai Enti antu nemu, Sebayan ga ngambi parai. Laban enti kitai nyau deka surut Dia kitai tau tachat adat, jaku tau pimpat, Limpang enda tetitihka enggi orang; Enti kitai lenyau cherita, kitai lenyau menua Enda teambuka tanda Tatai Kelingkang; Enti kitai lenyau jaku, kitai lenyau ambu menua tu Ari Lundu nyentuk ke Limbang; Lesap litaricha, nyau bansa Nadai rega satu-apa Dalam puncha mata undang-undang. BETAMPUNG 
See author's posts
